**Rámcová dohoda** pre časť 2 predmetu zákazky

č.: OVO2-2018/000028 – xx

**uzavretá medzi**

**Slovenskou republikou v zastúpení**

**Ministerstva vnútra Slovenskej republiky**

**a**

**xxxxxxxxx**

**xxxxxxxxxxxxxxxxxxxxx**

Táto Rámcová dohoda sa uzatvára podľa § 269 ods. 2 Obchodného zákonníka a podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z.“)

(ďalej len „Dohoda“)

medzi nasledovnými zmluvnými stranami:

1. **Slovenská republika zastúpená**

**Ministerstvom vnútra Slovenskej republiky**

sídlo: Pribinova 2, 812 72 Bratislava – Staré Mesto, Slovenská republika

IČO: 00151866

Zastúpený: Ing. Ondrej VARAČKA, generálny tajomník služobného úradu MV SR, na základe plnej moci č. p. KM-OPS4-2018/001604-117 zo dňa 30.4.2018

bankové spojenie: Štátna pokladnica, č. účtu 7000001400/8180

IBAN:             SK5981800000007000001400

SWIFT:           SPSRSKBA

(ďalej len „Objednávateľ“)

1. **xxxxxxxxxx.**

sídlo: .....................................

IČO: ....................................

IČ DPH: .....................................

Registrácia : Okresný súd ....................

Obchodný register,

Odd. Sro., Vložka č. ...........................

konajúca prostredníctvom: ...................................

bankové spojenie: ..................................

Číslo účtu:

IBAN:

(ďalej len „Poskytovateľ“)

(Objednávateľ a Poskytovateľ ďalej spolu len „**Zmluvné strany**“ alebo každý samostatne aj ako „**Zmluvná strana**“)

**Článok 1  
Úvodné ustanovenia**

* 1. Objednávateľ uskutočnil verejnú súťaž uverejnenú vo Vestníku verejného obstarávania č. xxx/2018 zo dňa xx.xx. 2018 pod značkou MSS na predmet zákazky „Zabezpečenie nákupu, dodávky a distribúcie elektriny a plynu“ (ďalej len „**Verejné obstarávanie**“).
  2. Výsledkom Verejného obstarávania pre časť 2 predmetu zákazky „Zabezpečenie nákupu, dodávky a distribúcie plynu“ je výber viacerých úspešných uchádzačov, s ktorými je uzatvorená Dohoda. Poskytovateľ bol vybraný ako jeden z úspešných uchádzačov.
  3. Základným účelom tejto Dohody je v súlade s výsledkom Verejného obstarávania zabezpečenie nákupu, dodávky a distribúcie energie - plynu Poskytovateľom, ktorý zabezpečí dodávku energie podľa konkrétnych potrieb verejných obstarávateľov, ako aj komplexné služby spojené s bezpečnou, stabilnou a komplexnou dodávkou a distribúciou energie pre cca 1 600 odberných miest plynu prevažne v budovách administratívneho charakteru.
  4. Verejné obstarávanie realizoval Objednávateľ v súlade s oznámením o vyhlásení verejného obstarávania a v súlade so súťažnými podkladmi aj pre tretie osoby, iných verejných obstarávateľov, ktorí sú špecifikovaní bode 1 súťažných podkladov použitých vo Verejnom obstarávaní. Zmluvné strany sa dohodli, že Objednávateľ je oprávnený určiť ako odberateľa plnení podľa tejto Dohody aj iného verejného obstarávateľa, ktorý bol uvedený v súťažných podkladoch. V takomto prípade sa realizačná zmluva uzatvára priamo medzi Poskytovateľom a iným verejným obstarávateľom a na tento vzťah sa budú primerane vzťahovať ustanovenia tejto Dohody.
  5. V súlade s touto Dohodou a Realizačnými zmluvami budú Objednávateľovi poskytnuté plnenia podľa predmetu zákazky Verejného obstarávania špecifikované v článku 2 tejto Dohody.
  6. Objednávateľ týmto vyhlasuje, že je spôsobilý túto Dohodu uzatvoriť a plniť záväzky v nej obsiahnuté.
  7. Poskytovateľ týmto vyhlasuje, že je spôsobilý túto Dohodu uzatvoriť a plniť záväzky v nej obsiahnuté.

**Článok 2**

**Predmet Dohody**

* 1. Predmetom tejto Dohody je záväzok Poskytovateľa poskytnúť pre Objednávateľa nákup, dodanie a distribúciu plynu, ktorého cena je definovaná na základe vývoja cien na komoditnej burze, podľa konkrétnych potrieb verejných obstarávateľov (ďalej len „**plnenie**“) v súlade s opisom predmetu zákazky, ktorý bol súčasťou dokumentácie Verejného obstarávania (ďalej len „**OPZ**“) a ktorý tvorí Prílohu č. 1 tejto Dohody a záväzok Objednávateľa zaplatiť Poskytovateľovi za plnenie cenu podľa článku 5 tejto Dohody.
  2. Poskytovateľ zabezpečí komplexné služby súvisiace s pravidelnou bezpečnou, stabilnou a komplexnou dodávkou plynu do odberných miest Objednávateľa vrátane prevzatia zodpovednosti za odchýlky voči zúčtovateľovi odchýlok za každé odberné miesto Objednávateľa za týchto podmienok:
     1. Poskytovateľ bezpodmienečne garantuje dodávky plynu po dobu trvania platnosti Realizačnej zmluvy.
     2. Poskytovateľ nemá právo od Objednávateľa požadovať platbu za neodobratý plyn, resp. akúkoľvek inú obdobnú platbu, ak Objednávateľ na základe Realizačnej zmluvy odoberie plyn v objeme aspoň 80 % predpokladaného objemu odberu plynu dohodnutého v Realizačnej zmluvy.
     3. Poskytovateľ sa zaväzuje dodávať na základe Realizačnej zmluvy Objednávateľovi plyn za cenu dohodnutú v Realizačnej zmluve aj v prípade, ak odber plynu presiahne pre určité odberné miesto predpokladaný objem odberu plynu dohodnutý v Realizačnej zmluve až do výšky 120% z objednaného objemu plynu. V prípade, že zmluvné množstvo prekročí 120% použije sa na prekročený objem maximálne cena, ktorá sa vypočíta ako vážený priemer ceny plynu obchodovanom denne, vynásobená príslušným koeficientom podľa Dohody za obdobie, v ktorom došlo k prekročeniu.
     4. Maximálna cena za neodobratý plyn v prípadoch, na ktoré sa nevzťahuje bod 2.3.2 bude najviac vo výške uvedenej v Prílohe č. 2 tejto Dohody v návrhu na plnenie pomocného kritéria.
  3. Predmetom tejto Dohody je v zmysle uvedeného najmä dohoda Zmluvných strán o:
     1. maximálnych cenách za poskytovanie plnení definovaných v OPZ,
     2. podmienkach poskytovania plnení definovaných v OPZ,
     3. podmienkach uzatvárania Realizačných zmlúv.
  4. V súlade s OPZ je Poskytovateľ povinný poskytnúť Objednávateľovi plnenia definované v OPZ.
  5. Záväzkom Poskytovateľa podľa Realizačnej zmluvy bude zodpovedať záväzok Objednávateľa zaplatiť Poskytovateľovi za riadne a včas poskytnuté plnenia definované v OPZ odmenu stanovenú v Realizačnej zmluve maximálne do výšky cien uvedených v Prílohe č. 2 tejto Dohody.

**Článok 3**

**Plnenie Dohody, Realizačné zmluvy**

* 1. Na základe potreby Objednávateľa alebo iného verejného obstarávateľa bude realizované opätovné otvorenie súťaže v zmysle ustanovení § 83 ods. 5 písm. b) zákona č. 434/2018 Z. z. (ďalej len „opätovné otvorenie súťaže“) na výber poskytovateľa, s ktorým bude uzatvorená Realizačná zmluva.
  2. Poskytovateľ sa zaväzuje zúčastniť sa opätovného otvorenia súťaže, v ktorom bude Objednávateľ vyberať z úspešných uchádzačov z Verejného obstarávania subjekt, s ktorými uzatvorí Realizačnú zmluvu.
  3. Zmluvné strany sa dohodli, že Realizačné zmluvy uzatvárané na základe tejto Dohody budú zodpovedať podmienkam dohodnutým v tejto Dohode, najmä s ohľadom na maximálne hodnoty za plnenia uvedené v Prílohe č. 2 tejto Dohody a práva a povinnosti dohodnuté v tejto Dohode.
  4. Výzvu na podanie ponuky do opätovného otvorenia súťaže predloží Objednávateľ Poskytovateľovi písomne, elektronickými prostriedkami spolu s návrhom Realizačnej zmluvy. Výzva Objednávateľa musí ďalej obsahovať určenie subjektu, s ktorým bude Realizačná zmluva uzatvorená (Objednávateľ alebo iný verejný obstarávateľ), špecifikáciu odberných miest, ktorých sa opätovné otvorenie súťaže týka, predpokladaný objem odberu plynu, dobu, na ktorú sa Realizačná zmluva uzatvára, spresnenie podmienok fakturácie, ďalšie informácie nevyhnutné na podanie ponuky a termín, do ktorého je Poskytovateľ povinný predložiť svoju ponuku.
  5. Zložky ceny za poskytovanie plnení ponúknuté Poskytovateľom v ponuke (Kpl) v rámci opätovného otvorenia súťaže musia byť zhodné alebo nižšie ako zložky ceny za poskytovanie plnení (Kpl) dohodnuté v tejto Dohode. Zložka ceny za poskytovanie plnení - Referenčná cena sa v rámci každého opätovného otvorenia súťaže vypočíta spôsobom definovaným v Prílohe č. 2 tejto Dohody.
  6. Na základe vyhodnotenia predložených ponúk bude určený spomedzi úspešných uchádzačov z Verejného obstarávania subjekt, s ktorým bude uzatvorená Realizačná zmluva.
  7. Objednávateľ oznámi Poskytovateľovi výsledok vyhodnotenia ponúk v rámci opätovného otvorenia súťaže do (7) dní odo dňa vyhodnotenia.
  8. Objednávateľ vyzve písomne na uzatvorenie Realizačnej zmluvy spomedzi úspešných uchádzačov z Verejného obstarávania subjekt, ktorého ponuka bola úspešná v rámci opätovného otvorenia súťaže.
  9. Poskytovateľ je povinný Realizačnú zmluvu uzatvoriť najneskôr do (15) dní odo dňa doručenia výzvy Objednávateľa.

**Článok 4  
Podmienky poskytovania plnení**

* 1. Poskytovateľ sa zaväzuje poskytovať plnenia definované v OPZ  v súlade s ustanoveniami tejto Dohody a príslušnej Realizačnej zmluvy, v súlade s príslušnými všeobecne záväznými právnymi predpismi platnými na území SR a podľa písomných pokynov Objednávateľa a v súlade so záujmami Objednávateľa, ktoré sú mu známe a/alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Poskytovateľ poznať v súlade s príslušnými všeobecne záväznými právnymi predpismi.
  2. Poskytovateľ je povinný poskytovať plnenia definované v OPZ s odbornou starostlivosťou, ktorú je možné dôvodne očakávať, zachovávajúc štandardy best practice v danom odvetví.
  3. Poskytovateľ je povinný pri poskytovaní plnení spolupracovať s príslušným prevádzkovateľom distribučnej sústavy a/alebo distribučnej siete, tak aby bol schopný riadne poskytovať plnenia podľa tejto Dohody a Realizačnej zmluvy.
  4. Poskytovateľ sa zaväzuje bez zbytočného odkladu, potom ako sa o tom dozvedel, písomne Objednávateľa informovať o akýchkoľvek okolnostiach dôležitých pre riadne poskytovanie plnenia definovaných v OPZ a akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa voči Poskytovateľovi.
  5. Poskytovateľ sa môže odchýliť od pokynov Objednávateľa len vtedy, ak je to nevyhnutné pre záujmy Objednávateľa a keď si Poskytovateľ nemôže včas zabezpečiť súhlas Objednávateľa. V tomto prípade je Poskytovateľ povinný bez zbytočného odkladu informovať Objednávateľa o týchto skutočnostiach.
  6. Poskytovateľ sa zaväzuje písomne upozorniť Objednávateľa na nesprávnosť (vrátane rozporu s právnym poriadkom) ním navrhovaného postupu, podkladov a/alebo iných pokynov týkajúcich sa plnení definovaných v OPZ bezodkladne, najneskôr do (5) dní potom, ako sa dozvedel o tomto postupe, pokynoch alebo po doručení takýchto dokumentov. V prípade, že si Poskytovateľ nesplní túto svoju povinnosť, zodpovedá za škodu tým spôsobenú. V prípade, že Objednávateľ trvá napriek upozorneniu Poskytovateľa na tomto postupe, podkladoch, pokynoch, je Poskytovateľ povinný postupovať podľa pokynov Objednávateľa, pričom však Poskytovateľ nezodpovedá za akúkoľvek škodu, ktorá v tomto prípade vznikne.
  7. Poskytovateľ je povinný poskytovať Objednávateľovi dokumenty nevyhnutné na poskytovanie plnení v písomnej podobe, vždy ak je to možné aj v elektronickej podobe, pokiaľ sa v tejto Dohode alebo Realizačnej zmluve nedohodnú inak. Poskytovateľ je povinný uschovávať všetky dokumenty, ktoré vytvoril alebo nadobudol v súvislosti s poskytovaním plnení definovaných v OPZ v rozsahu určenom všeobecne záväznými právnymi predpismi platnými na území SR, najmä v zmysle zákona č. 251/2012 Z.z. a o zmene a doplnení niektorých zákonov v znení neskorších predpisov ( ďalej len „zákon č.251/2012 Z.z.“). Poskytovateľ je povinný kedykoľvek umožniť Objednávateľovi nahliadnuť do dokumentov súvisiacich s poskytovaním plnení, len ak takúto povinnosť Poskytovateľovi ukladá všeobecne záväzný právny predpis platný na území SR.

* 1. Poskytovateľ sa zaväzuje poskytovať plnenia definované v OPZ podľa Realizačnej zmluvy nepretržite a bezodkladne, okrem prípadu prekážky charakteru vyššia moc. Pre účely tejto Dohody sa za vyššiu moc považujú udalosti, ktoré nie sú závislé od konania zmluvných strán, a ktoré nemôžu zmluvné strany ani predvídať ani nijakým spôsobom priamo ovplyvniť, ako napr.: vojna, mobilizácia, povstanie, živelné pohromy, požiare, embargo, karantény, atď.
  2. Poskytovateľ sa zaväzuje zachovávať mlčanlivosť o všetkých informáciách a/alebo skutočnostiach týkajúcich sa Objednávateľa a jeho činnosti, ktoré Objednávateľ sprístupní Poskytovateľovi pri poskytovaní plnení definovaných v OPZ (ďalej len „Dôverné informácie”). Poskytovateľ sa zaväzuje, že použije Dôverné informácie výhradne na účely poskytovania plnení definovaných v OPZ v zmysle Dohody.
  3. Poskytovateľ sa zaväzuje poskytnúť Objednávateľovi všetku súčinnosť nevyhnutnú na plnenie tejto Dohody a/alebo Realizačnej zmluvy.
  4. Poskytovateľ vyhlasuje, že:
     1. má platné povolenie na podnikanie v energetike, ktoré poskytovateľa oprávňuje podnikať v oblasti dodávky plynu na území SR v súlade so zákonom č. 251/2012 Z. z.,
     2. je subjektom zúčtovania odchýlky účastníka trhu v zmysle zákona č. 251/2012 Z. z. alebo má uzatvorenú zmluvu so zúčtovateľom odchýlok, číslo zmluvy, dátum a dátumu jej uzatvorenia,
     3. má platné rozhodnutie o pridelení EIC kódu,
     4. má v distribučnej sieti SR pre plyn s prevádzkovateľmi sústavy (**SPP-distribúcia, a.s**.) uzatvorenú zmluvu o prístupe do distribučnej siete na vymedzenom území príslušnom pre odberné miesto Objednávateľa.
  5. Povolenia a vyhlásenia podľa bodov 4.11.1 až 4.11.4 tohto článku tvoria Prílohy č. 4 tejto Dohody. Poskytovateľ sa zaväzuje zabezpečiť pravdivosť povolení a vyhlásení podľa bodu 4.11 tohto článku počas celej doby platnosti tejto Dohody.
  6. Poskytovateľ je oprávnený poskytovať plnenia aj prostredníctvom subdodávateľa. Za poskytovanie plnení prostredníctvom subdodávateľa zodpovedá Poskytovateľ, akoby plnenia poskytoval sám. Poskytovateľ je povinný najneskôr (3) dni pred uzatvorením Realizačnej zmluvy resp. (3) dni pred tým ako budú plnenia plnené prostredníctvom subdodávateľa písomne oznámiť Objednávateľovi presnú identifikáciu subdodávateľa, prostredníctvom ktorého budú poskytované plnenia.
  7. V Prílohe č. 3 tejto Dohody sú uvedené údaje o všetkých známych subdodávateľoch Poskytovateľa, ktorí sú známi v čase uzavierania tejto Dohody, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
  8. Poskytovateľ je povinný Objednávateľovi oznámiť akúkoľvek zmenu údajov u subdodávateľov uvedených v Prílohe č. 3 tejto Dohody, a to bezodkladne.
  9. V prípade zmeny subdodávateľa je Poskytovateľ povinný najneskôr do 5 pracovných dní odo dňa zmeny subdodávateľa predložiť Objednávateľovi informácie o novom subdodávateľovi v rozsahu údajov podľa bodu 4.13. tohto článku tejto Dohody a predmety subdodávok, pričom pri výbere subdodávateľa musí Poskytovateľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.
  10. Subdodávateľ alebo subdodávatelia podľa osobitného predpisu, ktorí podľa § 11 ods. 1 zákona č. 343/2015 Z. z. majú povinnosť zapisovať sa do registra partnerov verejného sektora, musia byť zapísaní v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
  11. Poskytovateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Poskytovateľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.
  12. PDS informuje Objednávateľa o dodávke poslednej inštancie najneskôr 15 dní pred uplynutím výpovednej lehoty zmluvy o prístupe do distribučnej sústavy a distribúcii plynu alebo bezprostredne po tom, ako sa dozvie, že Poskytovateľ stratil spôsobilosť dodávať plyn.
  13. Kvalita plynu musí za bežných okolností zodpovedať špecifikácii uvedenej v Technických podmienkach PDS. Na určenie akostných znakov sú záväzné údaje zistené PDS v uzlových bodoch kontroly kvality na distribučnej sieti.
  14. Ak sa objednávateľ dopustí neoprávneného odberu plynu, ktorý je definovaný v § 82 zákona č.251/2012 Z.z., jeho konanie sa považuje za podstatné porušenie tejto Dohody, resp. Realizačnej zmluvy a Poskytovateľ má právo:
      1. prostredníctvom prevádzkovateľa distribučnej siete prerušiť alebo obmedziť distribúciu plynu do odberného miesta Objednávateľa;
      2. odstúpiť od tejto Dohody resp. Realizačnej zmluvy.
  15. Objednávateľ je povinný uhradiť poškodenému subjektu škodu spôsobenú neoprávneným odberom plynu a náklady s tým súvisiace. Ak objednávateľ neuhradí škodu spôsobenú neoprávneným odberom plynu v určenej lehote splatnosti, bude sa takéto konanie Objednávateľa považovať za podstatné porušenie Dohody resp. Realizačnej zmluvy a Poskytovateľ má v takomto prípade právo od Dohody resp. Realizačnej zmluvy odstúpiť.

**Článok 5**

**Cena za plnenia, fakturácia**

* 1. Cena za plnenia je stanovená dohodou v zmysle zákona NR SR č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z.z., ktorou sa vykonáva Zákon č.18/1996 Z.z. o cenách.

* 1. Cena za plnenia musí zahŕňať všetky ekonomicky oprávnené náklady Poskytovateľa vynaložené v súvislosti s poskytovaním plnení a primeraný zisk Poskytovateľa.
  2. Cena za plnenia musí byť stanovená v mene EURO. K fakturovanej cene za plnenia bude vždy pripočítaná
* DPH a spotrebná daň stanovená v súlade s  právnymi predpismi platnými v čase poskytnutia plnení,
* cena za regulované služby, a to za distribúciu plynu, systémové služby a ostatné regulované položky, ktorých výška je určená podľa aktuálnych cenových rozhodnutí URSO platných a účinných v čase dodania plnení,
* poplatky za služby podľa cenníkov služieb príslušného PDS a Poskytovateľa platných v čase poskytnutia súvisiacej služby, ktoré sú zverejnené na ich webových sídlach.
  1. Spôsob určenia maximálnej výšky Ceny za plnenia je stanovený v Prílohe č. 2 v súlade s ponukou Poskytovateľa vo Verejnom obstarávaní. Výška skutočnej Ceny za plnenia bude určená v Realizačnej zmluve na základe výsledku opätovného otvorenia súťaže.

* 1. Finančný limit určený Objednávateľom na predmet zákazky – poskytnutie plnenia je uvedený v Prílohe č. 1 tejto Dohody.
  2. Objednávateľ sa zaväzuje za riadne a včas poskytnuté plnenia zaplatiť Poskytovateľovi cenu podľa Realizačnej zmluvy. Všeobecné podmienky fakturácie sú vymedzené v OPZ. Objednávateľ je oprávnený spresniť podmienky fakturácie vo výzve na predkladanie ponúk v rámci opätovného otvárania ponúk.
  3. Každá faktúra vystavená Poskytovateľom bude obsahovať náležitosti podľa zákona   
     č. 222/2004 Z.z. o dani z pridanej hodnoty v znení neskorších predpisov.
  4. Lehota splatnosti faktúry Poskytovateľa je (30) dní odo dňa doručenia faktúry Objednávateľovi. Ak predložená faktúra nebude vystavená v súlade s touto Dohodou a/alebo Realizačnou zmluvou, Objednávateľ ju bezodkladne vráti Poskytovateľovi na prepracovanie. Opravená faktúra je splatná do (30) kalendárnych dní odo dňa jej opätovného doručenia Objednávateľovi.
  5. Všetky faktúry budú uhrádzané výhradne bezhotovostne prevodným príkazom. Cena podľa tohto článku Dohody sa považuje za uhradenú dňom odpísania finančných prostriedkov z účtu Objednávateľa.
  6. Bankové spojenie Poskytovateľa uvedené na faktúre musí byť zhodné s bankovým spojením dohodnutým v Dohode a/alebo Realizačnej zmluve.

**Článok 6  
Zodpovednosť, sankcie**

* 1. Poskytovateľ zodpovedá Objednávateľovi za škodu, ktorú mu preukázateľne spôsobil v súvislosti s poskytovaním plnení definovaných v OPZ.
  2. Poskytovateľ nezodpovedá za škodu, ktorá vznikla Objednávateľovi v dôsledku poskytnutia nepravdivej, zavádzajúcej alebo neúplnej informácie, dokumentov alebo akýchkoľvek iných podkladov poskytnutých Objednávateľom Poskytovateľovi.
  3. V prípade omeškania Objednávateľa so zaplatením faktúry podľa čl. 5 bod. 5.8 tejto Dohody je Poskytovateľ oprávnený od Objednávateľa požadovať úroky z omeškania v zákonom stanovenej výške, a to za každý, aj začatý, deň omeškania.
  4. V prípade omeškania Poskytovateľa s poskytnutím plnenia Poskytovateľom, je Objednávateľ oprávnený od Poskytovateľa požadovať zmluvnú pokutu vo výške 0,05 % z odplaty dohodnutej v Realizačnej zmluve za poskytnutie plnenia na odbernom mieste, ktorého omeškanie sa týka a to za každý, aj začatý, deň omeškania.
  5. V prípade omeškania Poskytovateľa s uzatvorením Realizačnej zmluvy podľa čl. 3 bod 3.1. tejto Dohody je Objednávateľ oprávnený od Poskytovateľa požadovať zmluvnú pokutu vo výške 0,05 % z ceny predmetu Realizačnej zmluvy, s uzatvorením, ktorej je Poskytovateľ v omeškaní a to za každý, aj začatý, deň omeškania.

**Článok 7**

**Práva a povinnosti Objednávateľa**

* 1. Objednávateľ sa zaväzuje:
     1. bez zbytočného odkladu písomne informovať Poskytovateľa o všetkých skutočnostiach, ktoré majú podstatný význam pre poskytovanie plnení definovaných v OPZ,
     2. odovzdať Poskytovateľovi všetky dokumenty a poskytnúť mu všetky informácie, ktoré sú potrebné na poskytnutie plnení definovaných v OPZ, pokiaľ z povahy týchto dokumentov/informácií a/alebo pokynov nevyplýva, že ich má obstarať Poskytovateľ,
     3. bez zbytočného odkladu poskytnúť Poskytovateľovi všetku súčinnosť potrebnú na poskytnutie plnení.

**Článok 8**

**Zánik Dohody**

## Táto Dohoda sa uzatvára na obdobie (48) mesiacov odo dňa nadobudnutia účinnosti tejto Dohody alebo do vyčerpania finančného limitu uvedeného v čl. 5 bod 5.5. tejto Dohody, podľa toho, ktorá skutočnosť nastane skôr.

## Túto Dohodu je možné skončiť:

1. písomnou dohodou Zmluvných strán, a to dňom uvedeným v takejto dohode; v dohode o ukončení Dohody sa súčasne upravia aj nároky Zmluvných strán vzniknuté na základe alebo v súvislosti s Dohodou,
2. písomným odstúpením od Dohody ktoroukoľvek zo Zmluvných strán,
3. písomnou výpoveďou Dohody podľa bodu 8.7 tohto článku.

## Objednávateľ je oprávnený odstúpiť od Dohody v prípade, ak:

1. proti Poskytovateľovi začalo konkurzné konanie alebo reštrukturalizácia,
2. Poskytovateľ vstúpil do likvidácie,
3. Poskytovateľ koná v rozpore s touto Dohodou a/alebo Realizačnou zmluvou a/alebo všeobecne záväznými právnymi predpismi platnými na území SR a na písomnú výzvu Objednávateľa toto konanie a jeho následky v určenej primeranej lehote neodstráni,
4. Poskytovateľ opakovane poruší povinnosť podľa čl. 3 bod 3.2 tejto Dohody, pričom porušenie tejto povinnosti sa považuje za podstatné porušenie tejto Dohody,
5. ak v čase jej uzavretia existoval dôvod na vylúčenie Objednávateľa pre nesplnenie podmienky účasti podľa [§ 32 ods. 1 písm. a)](https://www.slov-lex.sk/pravne-predpisy/SK/ZZ/2015/343/20160418?ucinnost=16.05.2018#paragraf-32.odsek-1.pismeno-a) zákona č. 343/2015 Z. z.,
6. ak táto nemala byť uzavretá s Objednávateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
7. ak Objednávateľ nebol v čase uzavretia Dohody zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov alebo ak bol vymazaný z registra partnerov verejného sektora alebo ak bol vymazaný z registra partnerov verejného sektora.

## Poskytovateľ je oprávnený odstúpiť od Dohody v prípade, ak Objednávateľ poruší Dohodu podstatným spôsobom. Za podstatné porušenie tejto Dohody zo strany Objednávateľa sa považuje omeškanie s úhradou faktúry o viac ako 30 dní po splatnosti faktúry.

## Odstúpenie od Dohody musí mať písomnú formu, musí sa v ňom uviesť dôvod odstúpenia a je účinné doručením druhej Zmluvnej strane.

## Zmluvná strana, ktorá odstúpi od Dohody, má právo požadovať od druhej strany náhradu škody, ktorá jej týmto konaním vznikla, okrem prípadov vyššej moci.

## Túto Dohodu môže každá zo Zmluvných strán písomne vypovedať bez udania dôvodu s výpovednou lehotou (6) mesiacov. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená druhej Zmluvnej strane.

## Ak Poskytovateľ stratil spôsobilosť dodávať plyn, táto Dohoda a Realizačná zmluva zanikajú týmto dňom.

**Článok 9**

**Záverečné ustanovenia**

1. Akákoľvek písomnosť alebo iné správy, ktoré sa doručujú v súvislosti s Dohodou a Realizačnou zmluvou (každá z nich ďalej ako „**Oznámenie**“) musia byť:
   * 1. v písomnej podobe;
     2. doručené (i) osobne, (ii) poštou prvou triedou s uhradeným poštovným, (iii) kuriérom prostredníctvom kuriérskej spoločnosti alebo (iv) elektronickou poštou na adresy, ktoré budú oznámené v súlade s týmto článkom Dohody.
2. Oznámenie poskytované Objednávateľovi bude zaslané na adresu uvedenú nižšie alebo inej osobe alebo na inú adresu, ktorú Objednávateľ priebežne písomne oznámi Poskytovateľovi v súlade s týmto článkom Dohody:

Objednávateľ:

Ministerstvo vnútra Slovenskej republiky

Pribinova 2, 812 72 Bratislava – Staré Mesto, Slovenská republika

k rukám: xxxxxxxxxxxx

email: xxxxxxxxxxxx

1. Oznámenie poskytované Poskytovateľovi bude zaslané na adresu uvedenú nižšie alebo inej osobe alebo na inú adresu, ktorú Poskytovateľ priebežne písomne oznámi Objednávateľovi v súlade s týmto článkom Dohody:

Poskytovateľ:

xxxxxxxxxxxx

k rukám: xxxxxxxxxxxx

email: xxxxxxxxxxxx

1. Oznámenie nadobúda účinnosť okamihom jeho prevzatia a má sa za prevzaté:
   * 1. v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo
     2. v čase jeho doručenia, ale najneskôr v piaty (5) kalendárny deň po jeho odoslaní, pokiaľ sa doručuje ako poštová zásielka prvej triedy s uhradeným poštovným; alebo
     3. v čase jeho doručenia, ale najneskôr nasledujúci kalendárny deň po jeho odoslaní, pokiaľ sa doručuje prostredníctvom elektronickej pošty.
2. Ak je v súvislosti s vymedzením významu nejakého výrazu v ňom použité veľké začiatočné písmeno, je tak len na uľahčenie orientácie v texte a výraz má rovnaký význam aj s malým začiatočným písmenom, ibaže z kontextu vyplýva inak. Ak z kontextu nevyplýva iné, výrazy v jednotnom čísle zahŕňajú aj význam množného čísla a naopak.
3. Zmluvné strany sa dohodli, že Poskytovateľ nie je oprávnený jednostranne započítať akúkoľvek svoju pohľadávku voči pohľadávkam Objednávateľa.
4. Ak ktorékoľvek z ustanovení Dohody alebo Realizačnej zmluvy bude považované za nezákonné, neplatné alebo nevykonateľné (celkom alebo z časti) podľa akejkoľvek právnej normy, pravidla alebo na inom základe, také ustanovenie (alebo jeho časť) nebude v rozsahu, ktorý je neplatný tvoriť časť tejto Dohody alebo Realizačnej zmluvy, avšak zákonnosť, platnosť a vykonateľnosť zvyšných ustanovení Dohody alebo Realizačnej zmluvy zostane nedotknutá.
5. Dohoda má nasledujúce prílohy, ktoré tvoria jej neoddeliteľnú súčasť:
   * 1. Príloha č. 1: Opis predmetu zákazky
     2. Príloha č. 2: Spôsob určenia maximálnej ceny v rámci zadávania zákazky na základe Dohody
     3. Príloha č. 3: Zoznam subdodávateľov
     4. Príloha č. 4: Povolenia a vyhlásenia podľa čl. 4 Dohody
6. Zmluvné strany sa dohodli, že pohľadávky vyplývajúce z tejto Dohody a/alebo Realizačnej zmluvy môžu byť postúpené na tretie osoby len s predchádzajúcim písomným súhlasom dlžníka.

Táto Dohoda môže byť doplnená alebo zmenená len na základe písomných a očíslovaných dodatkov k tejto Dohode.

1. V ostatných právach a povinnostiach touto Dohodou neupravených platia príslušné ustanovenia Obchodného zákonníka a ostatných všeobecne záväzných právnych predpisov platných na území Slovenskej republiky.
2. Zmluvné strany sa dohodli, že prípadné spory vyplývajúce z plnenia tejto Dohody budú riešiť najprv dohodou alebo zmierom. Ak sa Zmluvné strany nedohodnú, bude vec riešiť vecne a miestne príslušný súd Slovenskej republiky.
3. Zmluvné strany vyhlasujú, že vôľa prejavená v tejto Dohode je slobodná, vážna, bez omylu v osobe alebo predmete zmluvy a že túto Dohodu neuzavreli ani v tiesni ani za nápadne nevýhodných podmienok, čo potvrdzujú podpisom tejto Dohody.
4. Táto Dohoda je vyhotovená v piatich (5) rovnopisoch v slovenskom jazyku, z ktorých každý je považovaný za originál. Dve (2) vyhotovenia Dohody dostane Poskytovateľ a tri (3) vyhotovenia dostane Objednávateľ.
5. Táto Dohoda nadobúda platnosť dňom jej podpisu obidvoma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, ktorý vedie Úrad vlády SR, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, a ktorými sa menia a dopĺňajú niektoré zákony. Dohodu zverejní Objednávateľ.

V Bratislave, dňa V .................., dňa

V mene Objednávateľa V mene Poskytovateľa

Za Ministerstvo vnútra SR:

Ing. Ondrej VARAČKA

generálny tajomník služobného úradu MV SR